แบงก์ชาติไม่กลัวม็อบ ปรับเป้าจีดีพี29เม.ย.
ผู้ว่าการแบงก์ชาติเชื่อเศรษฐกิจติดลมบนแล้ว เตรียมปรับประมาณการจีดีพีสูงกว่า 3.3-3.5%
26 มี.ค. 2553

ผู้ว่าการแบงก์ชาติเชื่อเศรษฐกิจติดลมบนแล้ว เตรียมปรับประมาณการจีดีพีสูงกว่า 3.3-3.5%
นางธาริษา วัฒนเกส ผู้ว่าการ ธนาคารแห่งประเทศไทย (ธปท.) หรือ แบงก์ชาติ เปิดเผยว่า ในการประเมินตัวเลขอัตราการเติบโตทางเศรษฐกิจปี 2553 ครั้งต่อไป มีความเป็นไปได้สูงที่แบงก์ชาติจะปรับตัวเลขจีดีพีเพิ่มขึ้นจากเดิมที่ประเมินไว้ที่ 3.3-5.3%
“ถ้าการเมืองยืดเยื้อถึงเดือน แต่ไม่มีเหตุรุนแรง คงกระทบเศรษฐกิจแค่ช่วงสั้น มีโอกาสที่เราจะเอาสถานการณ์มาปรับตัวเลขจีดีพีในครั้งนี้มากขึ้น” นางธาริษาระบุ
อย่างไรก็ตาม ผู้ว่าการแบงก์ชาติ ยอมรับว่า โดยภาพรวมขณะนี้ สถานการณ์ทางการเมืองคงส่งผลกระทบเศรษฐกิจบ้าง ในแง่ของความเชื่อมั่นและการใช้จ่ายในประเทศ แต่คงไม่มาก หากสถานการณ์ในปัจจุบัน ไม่มีเหตุรุนแรง คงกระทบเศรษฐกิจช่วงสั้นๆ เมื่อทุกอย่างเข้าที่ เศรษฐกิจจะฟื้นตัวได้เร็ว
ทั้งนี้ แบงก์ชาติกำหนดจะประกาศตัวเลขเศรษฐกิจครั้งใหม่ในวันที่ 29 เม.ย.นี้